༄༅། །ལམ་ཟབ་བླ་མ་སྒྲུབ་པའི་བཤད་པ།
༈ ན་མོ་གུ་རུ། གདོད་ནས་རྣམ་དག་ཡེ་ཤེས་བླ་མ་ཆོས་སྐུ་སྤྲོས་བྲལ་
ཀུན་ཁྱབ་བདེ་བ་ཆེན་པོ་ལས། །རང་མདངས་འགགས་མེད་ངེས་པ་ལྔ་ལྡན་རང་
སྣང་བླ་མ་ལོངས་སྤྱོད་རྫོགས་པ་ཆེན་པོ་ཉིད། །ཟུང་འཇུག་རྣམ་རོལ་གང་ལ་
གང་འདུལ་དེར་སྟོན་མཛད་པའི་བླ་མ་སངས་རྒྱས་སྤྲུལ་པའི་སྐུ། །སྐུ་གསུམ་
བདག་ཉིད་མཚུངས་བྲལ་སུམ་ལྡན་དྲིན་ཆེན་བླ་མར་གཉིས་མེད་རྟོགས་པས་
ཕྱག་འཚལ་ལོ། །གདུལ་བྱའི་འགྲོ་རྣམས་ཡེ་ནས་ཡེ་ཤེས་བླ་མར་སངས་རྒྱས་ཡེ་
དག་ཀྱང༌། །མ་རྟོགས་འཁྲུལ་སྣང་གློ་བུར་སྒྲིབ་པའི་མུན་པར་དབང་མེད་
འཁྱམས་པ་རྣམས། །སྒྲིབ་གཉིས་རང་གྲོལ་ཟུང་འཇུག་ཡེ་ཤེས་བླ་མ་མངོན་དུ་
འཐོབ་བྱའི་ཕྱིར། །བསམ་པ་བཟང་པོས་ལམ་གསང་ངེས་དོན་སྙིང་པོར་བྲི་ན་
བཀྲ་ཤིས་སྩོལ། །དེ་ལ་འདིར་སྐལ་བ་མཆོག་དང་ལྡན་པའི་གང་ཟག་རྣལ་འབྱོར་
དམ་པ་རྣམས་ཀྱིས་གཞན་དོན་དུ་མཆོག་གི་དངོས་གྲུབ་ཟུང་འཇུག་བླ་མའི་གོ་
འཕང་མྱུར་དུ་ཐོབ་པར་འདོད་པ་རྣམས་ཀྱིས་ཐབས་མཆོག་བླ་ན་མེད་པ་མདོ་དང་
རྒྱུད་སྡེ་རྒྱ་མཚོ་མན་ངག་དང་བཅས་པ་རྣམས་ཀྱི་དགོངས་བརྒྱུད་མཐར་ཐུག་པ་
ཉིད་ནི་ལམ་ཟབ་བླ་མ་སངས་རྒྱས་སུ་སྒྲུབ་པ་ཉམས་སུ་ལེན་པ་སྙིང་པོ་ཡིན་
ལ༑ དེ་ཡང་སྤྱིར་བླ་མ་སྒྲུབ་ཚུལ་ཐམས་ཅད་བསྡུ་ན་གསུམ་དུ་ངེས་ཏེ། གདུལ་
བྱ་དབང་པོ་དམན་པ་སེམས་ཅན་གྱི་འཁྲུལ་སྣང་ལོག་པར་སྤྱོད་པ་རྣམས་ཀྱིས་
53

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
རང་གི་སེམས་ལ་བསོད་ནམས་ཁྱད་པར་ཅན་སྔོན་བསགས་པའི་ལས་སྣང་རིམ་
པས་
ས་དག་པ་དང་། བླ་མ་སངས་རྒྱས་ཉིད་ཀྱིས་སྔོན་སྨོན་ལམ་དག་པའི་མཐུས།
ཆུ་དང་གཟུགས་བརྙན་བཞིན་དུ་བླ་མ་སྤྲུལ་པའི་སྐུ་གང་ལ་གང་འདུལ་གྱི་ཚུལ་
བཟུང་བ་ཉིད་བསགས་སྦྱང་གི་ཞིང་ཁྱད་པར་ཅན་དང་། དད་གུས་མོས་པའི་
ཡུལ་དུ་བྱས་ནས་འདོད་པའི་དོན་ལ་གསོལ་བ་འདེབས་པའི་ཚུལ་གྱིས་བསྒྲུབ་པ་
ནི་བླ་མ་སྤྲུལ་སྐུའི་སྒྲུབ་པའི་ཕྱི་སྒྲུབ་ཉིད་གཙོ་ལ། འདི་ནི་རྣལ་འབྱོར་པ་ཕྱི་ནང་
ཐུན་མོང་གི་ལམ་ལ་བསླབ་པ་རྣམས་ལ་གཅེས་སོ། །གདུལ་བྱ་དབང་རབ་
རྣམས་ཀྱིས་དང་པོ་ནས་འཁོར་བའི་ཆོས་ཐམས་ཅད་མ་རིག་སེམས་ཀྱི་སྣང་བ་
ཉིད་དུ་ཤེས་ནས། དེ་ཉིད་ཀྱི་གནས་ལུགས་སེམས་ཉིད་ཟུང་འཇུག་བདེ་བ་ཆེན་
པོའི་ཡེ་ཤེས་ཀྱི་རང་སྣང་རྣམ་པར་དག་པ་སྐུ་དང་ཡེ་ཤེས་རྒྱ་མཚོའི་བདག་ཉིད་
ཡིན་པ་ཤེས་རབ་ཟབ་མོས་མངོན་སུམ་དུ་རྟོགས་པའི་བླ་མ་སངས་རྒྱས་ཉིད་
ཀྱིས་དབང་སོགས་ཐབས་ཀྱི་ངོ་སྤྲོད་ཟབ་མོ་ལ་བརྟེན་ནས་མངོན་སུམ་རྟོགས་པ་
ན༑ རང་གི་སེམས་ཉིད་ཡེ་ཤེས་ཀྱི་རང་སྣང་བླ་མ་ཟུང་འཇུག་ཡེ་ཤེས་སྒྱུ་མའི་སྐུ་
ཅན་དུ་ཤེས་ནས། གཉིས་མེད་གཉིས་སུ་སྣང་བའི་ཚུལ་གྱིས་སྒྱུ་མའི་བྱ་བྱེད་ལྟར་
བསྒྲུབ་པ་ནི་བླ་མ་ཟུང་འཇུག་སྒྱུ་འཕྲུལ་དྲྭ་བ་ལོངས་སྤྱོད་རྫོགས་སྐུར་སྒྲུབ་
པའམ་ནང་སྒྲུབ་ཉིད་གཙོ་ཆེ་ལ་འདི་ནི་རྣལ་འབྱོར་པ་ནང་གསང་སྔགས་བླ་མེད་
ཀྱི་རིམ་གཉིས་ཟབ་མོ་ལ་བརྩོན་པ་རྣམས་ལ་གཅེས་སོ། །གདུལ་བྱ་དབང་པོ་
ཤིན་ཏུ་རྣོན་པོ་སྤྲོས་མེད་རྣམས་ཀྱིས་དེ་ལྟར་ཤེས་རབ་ཟབ་མོས་གནས་ལུགས་
གཏན་ལ་ཕབ་ནས་ཡིད་ཆེས་པར་བྱས། བླ་མས་ཐབས་ཀྱི་ངོ་སྤྲོད་ལ་བརྟེན་ནས་
དགོངས་པ་འཕོས་པའི་སྟོབས་ཀྱིས་མ་རིག་སེམས་དང་བྲལ་བའི་སེམས་ཉིད་ཡེ་
54

ལམ་ཟབ་
ཟབ་བླ་མ་སྒྲུབ་པའི་བཤད་པ།
ཤེས་ཟང་ཐལ་གཅིག་ཆོད་མངོན་སུམ་རྟོགས་པའི་ཚེ། ཡུལ་ཅན་ཡུལ་དང་
གཉིས་མེད་རྟོགས་པའི་སེམས་ཉིད་ཡེ་ཤེས་བླ་མའི་ངོ་བོར་ཤེས་ཤིང་། བླ་མ་
ཉིད་རང་གི་ཡེ་ཤེས་ལས་ལོག་ཞིག་མིན་པར་སྒྲོ་འདོགས་ཆོད་ཅིང་ཡིད་ཆེས་
པས་སྣང་སྲིད་ཡེ་ཤེས་བླ་མའི་ངོ་བོར་སྟོང་གསལ་བརྗོད་མེད་ཆེན་པོ་ལ་བཞག་
པ་སྒྲུབ་པ་ཐམས་ཅད་ཀྱི་དོན་པོའི་སྙིང་པོར་ཤེས་པ་ནི་བླ་མ་ཆོས་སྐུའི་སྒྲུབ་
པའམ་གསང་བའི་སྒྲུབ་པ་ཉིད་གཙོ་ཆེ་ལ། འདི་ནི་རྣལ་འབྱོར་པ་གསང་བ་བྱར་
མེད་རྫོགས་པ་ཆེན་པོ་ཟངས་ཐལ་གྱི་ཡེ་ཤེས་བཏང་བཞག་བྲལ་བ་སྐྱོང་བ་
རྣམས་ལ་ཤིན་ཏུ་གཅེས་སོ། །ཁྱད་པར་འདིར་ངེས་གསང་རྫོགས་པ་ཆེན་པོ་མན་
ངག་སྙིང་ཐིག་གི་རྣལ་འབྱོར་པ་རྣམས་ཀྱིས་མཉམ་བཞག་ཡེ་ཤེས་བླ་མའི་གསང་
སྒྲུབ་ཉིད་བླ་མ་ཆོས་སྐུ་བསྒྲུབ་པའི་ངོ་བོ་ཡིན་ལ་ཕྱི་ནང་གི་སྒྲུབ་པ་ཐུན་མོང་བ་
རྣམས་རྗེས་སྣང་ཉམས་ཀྱི་བླ་མའི་སྒྲུབ་པ་ཞེས་བཤད་ཀྱང་ཆོག གནད་དྲིལ་ན་
འདི་ལྟར་ཤེས་པ་གཅེས་ཏེ། འཁོར་བའི་ཆོས་མ་རིག་སེམས་ཀྱི་སྣང་བས་བསྡུས་
པའི་སེམས་སྣང་ཅུང་ཟད་དག་པའི་ངོར་སྣང་བའི་བླ་སྒྲུབ་ནི་ཐུན་མོང་པའོ། །
གནས་ལུགས་ཡེ་ཤེས་ཀྱི་སྣང་བས་བསྡུས་པའི་བླ་སྒྲུབ་ནི་ཐུན་མོང་ལ་ཁྱད་པར་
འཕགས་པའོ། །སེམས་ཉིད་རྣམ་པར་མི་རྟོག་པ་ཡེ་ཤེས་བླ་མ་ཟང་ཐལ་གྱི་རྩལ་
ལས་རོལ་པའི་བླ་མ་ཆོས་སྐུའི་ཡོ་ལང་དུ་ཆུ་དང་རླབས་ལྟ་བུར་སྐྱོང་བའི་བླ་སྒྲུབ་
ནི་ཀུན་དང་ཐུན་མོང་མིན་པའི་ངེས་གསང་ཉིད་ཡིན་ཞིང་། འདི་ནི་སྒྲུབ་པ་པོའི་
གང་ཟག་རིམ་པས་སེམས་སྣང་དག་ཚུལ་དང་མཐུན་པའི་སྒོ་ནས་བཞག་ལ།
ཡུལ་བླ་མ་ཉིད་ནི་མངོན་པར་རྫོགས་པར་སངས་རྒྱས་པའི་བདག་ཉིད་ནམ་ཡང་
རྟག་ཁྱབ་ལྷུན་གྲུབ་ཆེན་པོའི་བདག་ཉིད་དུ་བཞུགས་པ་ཤེས་པར་བྱའོ། །དེ་ལྟ་
55

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
བུའི་བླ་མ་སྐུ་གསུམ་གྱི་སྒྲུབ་པ་དེ་ལ་རྣལ་འབྱོར་པ་ཚེ་འདིར་མཆོག་གི་དངོས་
གྲུབ་གནས་ལུགས་རྫོགས་པ་ཆེན་པོའི་དོན་མངོན་སུམ་རྟོགས་པར་འདོད་པ་
རྣམས་ཀྱིས་སྤྱིར་བླ་མ་སྐུ་བཞིའི་བདག་ཉིད་དུ་ཤེས་པ་དང་། ཁྱད་པར་བླ་མ་ཡེ་
ཤེས་ཆོས་སྐུའི་བདག་ཉིད་དུ་མོས་གུས་ཐུན་མོང་མ་ཡིན་པས་བསྒྲུབ་ཅིང་
དགོངས་པ་བསྲེས་པས་གནད་ལ་དབབ་ན་བླ་མའི་དགོངས་པ་འཕོ་བའི་སྟོབས་
ཀྱིས་གནས་ལུགས་མྱུར་དུ་རྟོགས་པ་དང་རྟོགས་ནས་དགོངས་པའི་བཙན་ས་
ཟིན་པ་དང་རྩལ་སྦྱོང་དང་བོགས་འདོན་སོགས་ལ་ཁྱད་པར་འཕགས་ཤིང་མྱུར་
ལམ་བླ་ན་མེད་པའི་མཆོག་ཏུ་ཤེས་པ་གཅེས་ལ། དངོས་གྲུབ་རྣམ་གཉིས་རིམ་
པས་བསྒྲུབ་པ་རྣམས་ཀྱིས་ཕྱི་ནང་གི་སྒྲུབ་པ་གཉིས་ལ་བརྟེན་ནས་མོས་གུས
ཁྱད་པར་ཅན་བསྐྱེད་ན་ཡོན་ཏན་རིམ་གྱིས་འབྱུང་ལ། ཕྱི་ནང་གི་སྒྲུབ་པ་ཐུན་
མོང་པ་དེས་ནི་གང་ལྟར་ན་ཐུན་མོང་མ་ཡིན་པའི་གནས་ལུགས་སེམས་ཉིད་ཆོས་
སྐུར་རྟོགས་པའི་རིང་རྒྱུ་ལས་ཉེ་བའི་དངོས་རྒྱུའི་བླ་སྒྲུབ་ནི་མིན་ནོ། །དེ་ལྟར་ན་
རང་གིས་བླ་མ་སྐུ་གསུམ་ལ་གང་ལྟར་མོས་ནས་བསྒྲུབ་ན་དེ་དང་དེའི་བྱིན་
རླབས་དང་ཡོན་ཏན་འབྱུང་བ་གཙོ་ཆེ་ལ་བླ་མ་སངས་རྒྱས་སུ་མ་ཤེས་པར་བྱང་
ཆུབ་སེམས་དཔར་མོས་ན་དེ་དང་མཐུན་པའི་བྱིན་རླབས་དང་ཡོན་ཏན་ཐུན་མོང་
ཙམ་དང་། བླ་མ་གང་ཟག་རང་རྒྱུད་པ་མི་རུ་བཟུང་བ་དེ་ནི་ལོག་པར་ལྟ་བ་ཞེས་
བྱ་བ་སྟེ། སངས་རྒྱས་ཉིད་སེམས་ཅན་རང་རྒྱུད་པར་བཟུང་བའི་ཕྱིར་ཟག་མེད་
ཀྱི་བྱིན་རླབས་དང་ཡོན་ཏན་སྣ་གཅིག་མི་འབྱུང་བར་ངེས་པ་ཅན་ནོ།
དེའང་སྤྱིར་ཆོས་ཐམས་ཅད་རྟེན་ཅིང་འབྲེལ་འབྱུང་སྒྱུ་མའི་སྣང་བ་ལྟར་བློས་
བཀོད་ཅིང་བཏགས་པ་ཙམ་ལས་ངོ་བོ་ཉིད་ཀྱིས་མ་གྲུབ་པའི་དོན་གྱིས་རང་གིས་
56
56

ལམ་ཟབ་བླ་མ་སྒྲུབ་པའི་བཤད་པ།
གང་ལྟར་མོས་ན་དེ་ལྟར་འབྱུང་བ་ཆོས་ཉིད་ཡིན་པའི་ཕྱིར་རོ། །དེང་སང་ནི་ཆོས་
འཇིག་རྟེན་གཉིས་ཟུང་འཇུག་ཏུ་སྒྲུབ་པའི་རྣལ་འབྱོར་པར་ཁས་འཆེ་བ་རྣམས་
ཀྱིས་བླ་མར་མི་འཛིན་གྱི་ལོག་ལྟ་ཐུགས་ལ་བཞག་སྟབས་ཀྱིས་ཆགས་སྡང་
བསགས་ཚུལ་ཐ་མལ་པ་དང་ཁྱད་མི་འདུག་ལ་ཁ་ཙམ་གྱིས་སངས་རྒྱས་ཉིད་དོ་
ཞེས་བཤད་པ་ཙམ་ལས་དོན་ལ་སངས་རྒྱས་མདུན་ན་ལེགས་སྐར་བཞིན་དུ་
གནས་ཤིང་རང་རྒྱུད་ལ་བྱིན་རླབས་དང་ཡོན་ཏན་སྐྱེ་བ་ཕར་ཞོག་རང་གིས་རང་
མནར་མེད་དུ་སྐྱེ་བའི་འོ་བརྒྱལ་བའི་བླ་སྒྲུབ་ཀུན་དང་མ་འདྲེས་པར་གཅེས་ཏེ་
གདུལ་བྱ་རང་རང་གི་སེམས་ལས་སྣང་དག་པའི་བླ་མ་སངས་རྒྱས་ཉིད་ནི་སངས་
རྒྱས་ཞེས་བྱ་བ་སྟེ་ཆོས་ཐམས་ཅད་བླ་མར་མངོན་པར་རྫོགས་པ་སངས་རྒྱས་
པའི་བདག་ཉིད་མངོན་དུ་བྱས་པའི་ཆོས་ཉིད་སྤྲོས་བྲལ་འོད་གསལ་བའི་ཡེ་ཤེས་
ཆེན་པོའོ། །དེ་ལྟ་བུའི་ཡེ་ཤེས་སྐྱེ་བ་མེད་པའི་ཀློང་ན། དེའི་རང་མདངས་སམ་
འགགས་མེད་སྒྱུ་མའི་རྣམ་རོལ་འཁོར་འདས་ཀྱི་སྣང་བ་ཐམས་ཅད་བླ་མའི་
གསང་གསུམ་མི་ཟད་པའི་འཁོར་ལོ་རྟག་ཁྱབ་ལྷུན་གྲུབ་ཆེན་པོའི་བདག་ཉིད་
གཟོད་ནས་དབྱེར་མེད་པའི་ཟུང་འཇུག་གི་རང་བཞིན་ཅན་ཡེ་ནས་ཡིན་པ་ནི་སྤྱིར་
བཏང་བླ་མ་སངས་རྒྱས་ཀྱི་བཞུགས་ཚུལ་ལམ་གནས་ལུགས་ཡིན་ལ། ཁྱད་པར་
དེ་ལྟ་བུའི་བླ་མ་ཉིད་རང་གི་སེམས་ཉིད་དང་དབྱེར་མེད་ཅིང་ཡེ་ཤེས་རོ་གཅིག་ཏུ་
སངས་རྒྱས་པའི་ཚུལ་ལྟ་བས་ཐག་ཆོད་པ་གལ་ཆེ་བས་དེ་བསྟན་པ་ནི། རྟོགས་
པ་མངོན་གྱུར་གྱི་བླ་མ་སངས་རྒྱས་དེའི་ཐུགས་སྤྲོས་བྲལ་གྱི་ཡེ་ཤེས་དང་གཞི་
བདག་ཅག་སེམས་ཅན་རྣམས་ཀྱི་སེམས་ཉིད་སྤྲོས་བྲལ་གྱི་ཡེ་ཤེས་གཉིས་ཡེ་
ཤེས་ཟང་ཐལ་བས་ཡེ་ནས་དགོངས་ཀློང་རོ་གཅིག་ཀྱང་དེའང་གཅིག་དང་ཐ་
57

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
དད་བྲལ་བའི་ཡེ་ཤེས་ནི་ལྷག་པའི་དོན་དམ་བདེན་པ་དང་། ཡེ་ཤེས་དེའི་རང་
སྣང་ངམ་རོལ་པ་འཁོར་འདས་ཀྱི་ཆོས་ཐམས་ཅད་ཀྱི་སྣང་ཆ་ལྷུན་གྲུབ་ཆེན་
པོའང་སྐུ་གསུང་ཐུགས་ཡེ་ཤེས་རྒྱ་མཚོའི་རང་སྣང་དུ་ཡེ་ནས་མཉམ་པ་ནི་ལྷག་
པའི་ཀུན་རྫོབ་ཀྱི་བདེན་པ་དང་། དེ་གཉིས་ཆུ་དང་རླབས་བཞིན་ཟུང་འཇུག་
མཉམ་པ་ཆེན་པོ་ལྷག་པའི་བདེན་གཉིས་དབྱེར་མེད་བླ་མ་ཆོས་ཀྱི་སྐུ་རུ་སངས་
རྒྱས་པ་དེའི་གནས་ལུགས་སེམས་ཉིད་སྟོང་གསལ་རང་བྱུང་གི་ཡེ་ཤེས་ཡུལ་མེད་
རང་གསལ་གྱི་དོན་རང་རིག་ཡེ་ཤེས་ཆེན་པོ་ནས་མངོན་སུམ་དུ་རྟོགས་པ་དེའི་ཚེ་
ཡུལ་ཅན་རང་རིག་དོན་གྱི་བླ་མ་ནང་དུ་མ་ལྷག ཡུལ་རང་སྣང་དག་པའི་བླ་མ་ཡེ་
ཤེས་སྐུ་ཅན་ཕྱིར་མ་ལུས་པར་ཡེ་ཤེས་རོ་གཅིག་པ་མཉམ་པ་ཉིད་ཟུང་འཇུག་
རྫོགས་པ་ཆེན་པོ་གནས་ལུགས་ཡེ་ཤེས་ཀྱི་བླ་མ་ནི་གཞི་ལྟ་བའི་ངོ་བོ་ཞེས་བྱའོ། །
དེ་ལྟ་བུའི་དོན་མངོན་སུམ་རྟོགས་ན་འཁོར་འདས་ཆོས་ཉིད་མཉམ་པ་ཉིད་དུ་བླ་
མ་སངས་རྒྱས་པས་རྣམ་པ་སྣང་ཚུལ་གྱི་ངོས་ནས་འཁོར་འདས་བཟང་ངན་བླང་
དོར་མ་འདྲེས་པར་སྣང་ཡང་དོན་ཆོས་ཉིད་ཡེ་ཤེས་བླ་མའི་ངོས་ན་ཡེ་ཤེས་ཉིད་དུ་
རོ་གཅིག་པས་ཐམས་ཅད་བློའི་བྱེ་བྲག་གམ་ཡེ་ཤེས་ཉིད་ཀྱི་སྣང་ཚུལ་ཙམ་ལས་
ཐ་མལ་མ་དག་པའི་ཆོས་རྡུལ་ཕྲན་དང་སྐད་ཅིག་ཙམ་ཡང་སངས་རྒྱས་ཉིད་ཀྱིས་
མི་གཟིགས་ཏེ་དཔེར་ན་གསེར་རྒྱན་གྱི་རྣམ་པ་དང་རང་བཞིན་ལྟ་བུའོ། །དེ་ལྟར་
ཟུང་འཇུག་ཡེ་ཤེས་བླ་མ་ནི་རང་ཉིད་ཀྱི་སོ་སོ་རང་རིག་པའི་ཡེ་ཤེས་ཀྱི་ཡུལ་ལས་
ཚུ་རོལ་བའི་ཀུན་རྟོག་གཉིས་བཅས་དང་། སྨྲ་བསམ་བརྗོད་པའི་སྤྲོས་པ་ཐམས་
ཅད་ཀྱི་ཡུལ་ལས་འདས་པའི་ཕྱིར་ན་སྤྲོས་པ་དང་སྤྲོས་མེད་ཅེས་གང་ལྟར་བློས་
བཀོད་ནས་བཏགས་ཀྱང་གཤིས་ཀྱི་གནས་ལུགས་ཉིད་ནི་ཅིར་ཡང་མ་ཡིན་པའི་
58

ལམ་ཟབ་བླ་མ་སྒྲུབ་པའི་བཤད་པ།
གནད་ཀྱིས་འགལ་འདུ་སྐྱོན་མེད་དུ་གྱུར་པའི་ཕྱིར་ན་རྣལ་འབྱོར་པས་རྟག་ཆད་
སོགས་ཡིན་པ་དང་། མིན་པ་ཞེས་ཁས་བླངས་ཀྱང་ཆོག་ལ་ཐམས་ཅད་ལས་
འདས་པས་ཁས་ལེན་ཐམས་ཅད་དང་བྲལ་བའོ་བྱས་ཀྱང་ཆོག་པས་ནམ་མཁའ་
ལ་མདུང་བསྐོར་བའམ་རྫུན་མ་ས་མཐར་བུད་པས་ལབ་པ་བཞིན་དུ་གཏད་སོ་
དང་བྲལ་བར་ཤེས་པ་ནི་ལྟ་བའི་ཆིངས་སུ་གཅེས་ལ། དེ་ལྟར་མ་ཤེས་ན་ལྟ་བ་
མཐར་འཛིན་དུ་ལྷུང་བས་མཐའ་བྲལ་རྫོགས་པ་ཆེན་པོ་ལ་རྒྱང་ཐག་རིང་ངོ་། །
ཚུལ་འདི་ནི་སྤྱིར་ཤེས་རབ་ཟབ་མོ་ཆོས་ཉིད་ཀྱི་རིགས་པས་གནས་ལུགས་གཏན་
ལ་ཕབ་པའི་དབང་དུ་བཞག་པ་ཡིན་ལ། ཁྱད་པར་དངོས་གཞི་བླ་མ་དམ་པས་
སེམས་དང་བྲལ་བའི་རིག་པའི་ཡེ་ཤེས་ཟངས་ཐལ་བ་ཉིད་ངེས་པ་དོན་གྱི་བླ་མ་
དང་། རྐྱེན་སྣང་གང་ཤར་ཡེ་ཤེས་བླ་མའི་རོལ་པ་ཆུ་དང་རླབས་ལྟ་བུར་རྗེས་སྣང་
ཉམས་ཀྱི་བླ་མ་རང་གྲོལ་དུ་དག་པའི་ངོ་སྤྲོད་གནད་ལ་ཕབ་ནས་ཐེག་པ་གནད་
གལ་པོ་ཆེ་ཡིན་ཏེ། དགོངས་བརྒྱུད་ཀྱི་བྱིན་རླབས་འཕོ་བ་དང་ལྟ་བ་ལ་ཡིད་ཆེས་
ཤིང་སྒྲོ་འདོགས་ཆོད་པས་ཐེ་ཚོམ་དང་བྲལ་ནས་ཐག་ཆོད་ཀྱི་གདེང་འཆོས་པ་
སོགས་ལ་མེད་དུ་མི་རུང་བའི་ཡན་ལག་གོ །དེ་ལྟར་རྟོགས་པའི་རྣལ་འབྱོར་པས་
ལམ་ཟབ་མོ་བསྒོམ་པའི་ངོ་བོའང་ཡིན་ཏེ། མཉམ་བཞག་ཏུ་སེམས་དང་བྲལ་
བའི་ཡེ་ཤེས་བླ་མ་ཉིད་ཡེ་ནས་རང་བབས་ཀྱི་བསམ་གཏན་བཏང་བཞག་དང་
བྲལ་བའི་ངང་ལ་ཆོས་ཉིད་ཀྱི་དྲན་པས་རྩོལ་མེད་དུ་བསྲན་བཙུགས་ནས་བསྒོམ་
དུ་སྤུ་ཙམ་ཡང་མེད་ལ། ཡེངས་སུ་སྐད་ཅིག་ཀྱང་མེད་པ་དམིགས་རྣམ་བྲལ་བའི་
མ་བསྒོམ་པའི་བསྒོམ་པ་ཆེན་པོ་ལ་རྟག་ཏུ་གནས་པར་བྱས་ན་བླ་མའི་དགོངས་
ཀློང་དང་དབྱེར་མེད་འདྲེས་པའི་དུས་ཡིན་པས་བློ་ཆེད་དུ་ཐུགས་ཡིད་བསྲེས་
59

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
ཀྱང་མ་དགོས་ལ་རྒྱལ་ཐབས་སྤྱི་བླུགས་ཀྱི་དབང་ཆོག་ཀྱང་དེ་ཡིན་ཞིང་། གོང་
བཤད་ལྟར་ངེས་གསང་བླ་ན་མེད་པའི་བླ་མ་གསང་སྒྲུབ་ཀྱང་དེ་ཡིན་པས་འདི་ནི་
ཁྲེགས་ཆོད་ཀྱི་ལམ་ལ་ཞུགས་པའི་རྫོགས་ཆེན་གྱི་རྣལ་འབྱོར་པ་རྣམས་ཀྱིས་
རྟག་ཏུ་ཉམས་ལེན་གྱི་མཐིལ་དུ་བཟུང་ནས་མཉམ་བཞག་སྟེང་དུ་བཙུད་པ་ནི་
གདམས་པའི་སྙིང་ནོར་དུ་ངེས་སོ། །དེ་ལའང་ཐུན་དངོས་དང་། ཐུན་མཚམས་
མཉམ་རྗེས་སོ་སོ་བ་མེད་དེ། ཆོས་ཉིད་ཡེ་ཤེས་བླ་མ་དགོངས་པ་བར་མཚམས་དང་
བྲལ་བའི་ཕྱིར་དང་། སྤང་བྱ་རང་ལོག་ཡེ་ཤེས་སུ་དག་པས་གཉེན་པོ་བསྒོམ་དུ་
མེད་པའི་ཕྱིར་བར་མེད་ཆུ་བོ་རྒྱུན་གྱི་རྣལ་འབྱོར་པའམ་མཉམ་བཞག་ཡེ་ཤེས་ཀྱི་
འཁོར་ལོ་ཞེས་བྱའོ། །དེ་ལྟ་བུའི་དབང་པོ་ཡང་རབ་རྫོགས་པ་ཆེན་པོའི་སྒྲ་ཇི་
བཞིན་རྟོགས་པའི་རིག་པ་རང་སྣང་གི་བློ་ཅན་རྣམས་དེ་ལྟར་རྟག་ཏུ་ཡེ་ཤེས་བླ་
མའི་ས་ལས་མི་གཡོ་བ་ཡིན་ཀྱང་། སྐལ་དམན་རིམ་གྱིས་པའི་གང་ཟག་སྣང་བ་
ཡུལ་གྱི་བློ་ཅན་དབང་པོ་འབྲིང་རྣམས་ཀྱིས་རང་གི་སེམས་ཉིད་ཡེ་ཤེས་བླ་མའི་
རང་ཞལ་མངོན་སུམ་མཇལ་ཀྱང་རྐྱེན་སྣང་ཀུན་རྟོག་ཉམས་ཀྱིས་བླ་མའི་བྱུང་
ར་རང་གྲོལ་ཆོས་ཉིད་དུ་མ་དག་པ་རྣམས་དང་། དབང་པོ་ཐ་མ་སེམས་ཉིད་ཡེ་
ཤེས་བླ་མའི་རང་